Maxwell Anderson

Maxwell Anderson (15. desember 1888 i Atlantic, Pennsylvania, død 28. februar 1959 i Stamford, Connecticut) var en amerikansk dramatiker og lyriker.

 Bakgrunn og virke 
Anderson studerte engelsk litteratur ved University of North Dakota (UND) i Grand Forks, og ved siden av studiene arbeidet han som kveldsvakt på desken til avisen Grand Forks Herald. Han tok avgangseksamen ved UND i 1911. Deretter ble han ansatt som overlærer ved en high school i Minnewaukan i Nord-Dakota, og underviste også i engelsk ved skolen, men ble avskjediget etter å ha delt sine pasifistiske synspunkter med elevene. Han flyttet da til California og fortsatte sine studier ved Stanford University i Silicon Valley, og tok en mastergrad i engelsk litteratur i 1914. Så ble han ansatt som lærer i engelsk litteratur ved en high school  i San Francisco. Tre år senere, i 1917, ble han leder for engelsk-fakultetet ved Whittier College, som ble drevet av kvekersamfunnet. Etter ett år fikk han problemer med skolens ledelse for å ha støttet offentlig studenten Arthur Camp, som forgjeves hadde forsøkt å få skoleavisen til å publisere et leserbrev om hvorfor Camp ikke ville tjenestegjøre i militæret. Anderson skrev da et innlegg som skoleavisen trykket, der Anderson fremholdt at Camp burde gis muligheten til å fremme sine synspunkter, når de åpenbart var av så stor betydning for studenten selv at han var villig til å risikere både relasjoner og fremtidsutsikter for å bli hørt. Rektor ba Anderson om å trekke tilbake støtteerklæringen, men Anderson nektet, og valgte i stedet å slutte i jobben.

Etter sine forsøk som lærer fikk en stilling i dagspressen og flyttet etterhvert til New York. Her begynte å skrive teaterstykker samtidig som han jobbet som journalist. Etter en tid jobbet han utelukkende for teateret.

Han skrev et stort antall velkjente skuespill og han var en av de meget få dramatikere som skrev på blankvers. I 1933 fikk han Pulitzerprisen for drama for sitt politiske drama Both Your Houses.

Anderson trodde sterkt på menneskets verdighet, humanisme er kanskje et for sterkt ord, og mange av hans skuespill fokuserer på sammenhenger som frihet og rettferdighet. Anderson kan sannsynligvis få æren for at poesi ble populært i moderne drama. Han valgte å skrive i ensomhet, foretrakk å skrive i spiralbudne notatblokker for hånd, og avslo å være tilstede på premierene av sine egne stykker.

Han nøt stor kommersiell suksess med en rekke teaterstykker som hadde handling fra tudortiden. Et bestemt stykke, Anne of the Thousand Days, fortellingen om Henrik VIII av Englands ekteskap og henrettelse av Anne Boleyn, var en stor suksess på scenen i 1948, men ble ikke filmatisert før etter 21 år, kanskje på grunn av sensuren ettersom ordet «bastard» ble brukt flere ganger og stykkets åpne diskusjon om seksuelle forhold. Det hadde premiere på Broadway med Rex Harrison og Joyce Redman i hovedrollene, og i 1969 ble det en Oscar-vinnende film (for kostymer) med Richard Burton og Geneviève Bujold i de samme rollene. Teaterstykket blir fortsatt framført i dag.

Et annet av hans tudorstykker, Elizabeth the Queen, ble laget film av under tittelen The Private Lives of Elizabeth and Essex (1939) med skuespilleren Bette Davis i den kvinnelige hovedrollen og Errol Flynn som den mannlige kjekkasen. En av hans andre stykker som også involverte Elizabeth I av England var Mary of Scotland (1936) ble også filmatisert, men ikke med samme suksess i 1936 med Katharine Hepburn som Maria I av Skottland, Fredric March som jarlen av Bothwell og Florence Eldridge som dronning Elizabeth. Teaterstykket har dog vært en suksess på Broadway med Helen Hayes i hovedrollen.

 Privatliv 
Anderson giftet seg med Margaret Haskett, en tidligere klassekamerat, den 1. august 1911 i Bottineau i North Dakota. De fikk tre sønner, Quentin, Alan og Terence. Margaret døde av kreft den 22. februar 1931. Anderson bodde deretter med Gertrude «Mab» Higger fra og med oktober 1933. En datter, Hesper, ble født 2. august 1934. Gertrude begikk selvmord den 21. mars 1953 og hennes datter Hesper (som var filmmanusforfatter til filmen Children of a Lesser God, skrev en bok med tittelen South Mountain Road: A Daughter's Journey of Discovery om hvordan hun etter morens selvmord oppdaget at foreldrene aldri hadde vært gift. Maxwell Anderson giftet seg likevel en gang til, da til Gilda Hazard den 6. juni 1954.

Anderson døde i Stamford i Connecticut, den 28. februar 1959, to dager etter at han hadde fått et slag.

 Skuespill og musikkspill 
 1923: White Desert
 1924: What Price Glory (krigsdrama)
 1925: First Flight – skrevet sammen med Laurence Stallings (kun tittelen til felles med en Star Trek-episode)
 1925: The Buccaneer (skuespill; kun tittelen til felles med filmene fra 1938 og 1958 med samme tittel)
 1925: Outside Looking In (skuespill)
 1927: Saturday's Children
 1929: Gods of the Lightning – skrevet sammen med Harold Nickerson
 1928: Gypsy (kun tittelen til felles med den senere musicalen Gypsy av Arthur Laurents, Jule Styne, og Stephen Sondheim)
 1930: Elizabeth the Queen (historisk drama i blankvers)
 1932: Night Over Taos
 1933: Both Your Houses – Pulitzerprisen for drama
 1933: Mary of Scotland (historisk drama i blankvers)
 1934: Valley Forge
 1935: Winterset (tragedie på vers) – inspirert av saken mot anarkistene Sacco og Vanzetti; første vinner av prisen «Annual New York Drama Critics Circle Award»
 1936: The Masque of Kings
 1936: The Wingless Victory
 1937: Star-Wagon
 1937: High Tor – tildelt «New York Drama Critics Circle Award»
 1937: The Feast of Ortolans (skuespill i én akt)
 1938: Knickerbocker Holiday (musikal; tekst og sangtekster)
 1938: Second Overture (skuespill i én akt)
 1939: Key Largo
 1940: Journey to Jerusalem
 1941: Candle in the Wind
 1941: The Miracle of the Danube (skuespill i én akt)
 1942: The Eve of St. Mark
 1942: Your Navy (skuespill i én akt)
 1944: Storm Operation
 1944: Letter to Jackie (skuespill i én akt)
 1946: Truckline Café
 1946: Joan of Lorraine (delvis skrevet i blankvers)
 1948: Anne of the Thousand Days (historisk drama i blankvers)
 1949: Lost in the Stars (musikal; tekst og sangtekster)
 1951: Barefoot in Athens
 1954: The Bad Seed
 1956: High Tor (TV)
 1958: The Day the Money Stopped – skrevet sammen med Brendan Gill
 1958: The Golden Six

 Bøker 
 You Who Have Dreams – 1925 – poesi og en bok om poesi
 The Essence of Tragedy and Other Footnotes and Papers – 1939 – essay
 Off Broadway Essays About the Theatre – 1947 – essay
 Notes on a Dream – 1972 – poesi

 Referanser 

 Litteratur 
 Maxwell Anderson-dokumentsamlingen blir oppbevart ved Harry Ransom Humanities Research Center ved University of Texas, Austin.  
 En annen betydningsfull samling av Maxwell Anderson-dokumenter blir oppbevart ved Elwyn B. Robinson Department of Special Collections ved Chester Fritz Library hos University of North Dakota.
 Shivers, Alfred, The Life of Maxwell Anderson (New York: Stein and Day, 1983)
 The National Cyclopedia of American Biography vol. 60: pp. 323-325
 Dictionary of American Biography, Supplement Six: pp. 14-16 
 Bibliography by M. Cox (1958, repr. 1974)

 Eksterne lenker 





Kategori:Dramatikere fra USA
Kategori:Lyrikere fra USA
Kategori:Engelskspråklige forfattere
Kategori:Alumni fra Stanford University
Kategori:Pulitzer-vinnere innen drama
Kategori:Personer fra Crawford County i Pennsylvania
Kategori:Personer fra Ashtabula County i Ohio
Kategori:Personer fra Stutsman County i Nord-Dakota